b"\n_START_ARTICLE_\nConfraria de Penitents de la Joventut Ser\xc3\xa0fica de Llucmajor\n_START_SECTION_\nHist\xc3\xb2ria\n_START_PARAGRAPH_\nL'actual confraria \xc3\xa9s un vestigi de l'antiga associaci\xc3\xb3 de la Joventut Ser\xc3\xa0fica que l'any 1920 ja funcionava. El seu objecte era promoure la formaci\xc3\xb3 social, cristiana, cultural i recreativa dels joves llucmajorers. Al principi, pels actes culturals i recreatius que s'organitzaven, s'aprofitava el corredor de la Coral del Convent de Sant Bonaventura. L'any 1929, sent superior del Convent Fra Crist\xc3\xb2fol Esteve, i director de la Joventut Ser\xc3\xa0fica Fra Vicen\xc3\xa7 Coll, s'aconsegu\xc3\xad un nou sal\xc3\xb3 per a l'associaci\xc3\xb3. El 1931 fou nomenat superior del Convent Fra Maci\xc3\xa0 Horrach i Fra Cristofol Esteve director de la Joventut Ser\xc3\xa0fica. \xc3\x89s en aquest moment en qu\xc3\xa8 la Joventut Ser\xc3\xa0fica inicia una brillant etapa de formaci\xc3\xb3 de la joventut en tots els caires humans i religiosos._NEWLINE_Durant la Guerra Civil molts de ser\xc3\xa0fics es veren obligats a anar a la guerra. Despr\xc3\xa9s l'associaci\xc3\xb3 es reorganitz\xc3\xa0 i prengu\xc3\xa9 un nou impuls, seguint amb la formaci\xc3\xb3 humana, cultural i espiritual dels joves, per obra de Fra Crist\xc3\xb2fol Esteve i del nou Vice-director, Fra Sebasti\xc3\xa0 Amengual, que pass\xc3\xa0 a ser el seu director el 1941. El 1946 per obra de Fra Sebasti\xc3\xa0 Amengual nasqu\xc3\xa9 la Confraria de Penitents de la Joventut Ser\xc3\xa0fica de dintre la mateixa associaci\xc3\xb3. A partir del 1944 entr\xc3\xa0 en decad\xc3\xa8ncia i el 1955 l'activitat arrib\xc3\xa0 a ser gaireb\xc3\xa9 nul\xc2\xb7la. D'ella, avui en dia, sols perdura la Confraria de Penitents de la Joventut Ser\xc3\xa0fica, que es regeix pels nous estatuts del 2001.\n_START_SECTION_\nIndument\xc3\xa0ria\n_START_PARAGRAPH_\nLa indument\xc3\xa0ria consta d'una t\xc3\xbanica de color negre, cenyida amb el cord\xc3\xb3 blanc francisc\xc3\xa0 que pengi per la dreta. La caputxa \xc3\xa9s de color negre, com la t\xc3\xbanica, amb l'escut de la Confraria davant. La capa \xc3\xa9s de color gris i els guants s\xc3\xb3n blancs com el cord\xc3\xb3. Les sabates s\xc3\xb3n de color fosc i el ciri de llaut\xc3\xb3.\n_START_SECTION_\nS\xc3\xadmbol\n_START_PARAGRAPH_\nL'escut de la cofraria \xc3\xa9s el s\xc3\xadmbol francisc\xc3\xa0 representat per la Santa Creu, i en la seva base els bra\xc3\xa7os creuats de Jesucrist i de San Francesc, sota els quals apareixen les Cinc Nafres de Crist, i en el centre d'aquestes la Corona d\xe2\x80\x99Espines i els Tres Claus. Tot l'escut aquesta rematat per la corona franciscana.\n_START_SECTION_\nImatges\n_START_PARAGRAPH_\nLa Confraria de Penitents de la Joventut Ser\xc3\xa0fica venera especialment la imatge de la Caiguda de Jes\xc3\xbas."